****

**REPUBLIKA HRVATSKA**

**ZADARSKA ŽUPANIJA**

**OPĆINA GRAČAC**

**OPĆINSKO VIJEĆE**

**KLASA: 012-03/18-01/1**

**URBROJ: 2198/31-02-21-4**

**Gračac, 31. ožujka 2021. g.**

Na temelju članka 35. Zakona o lokalnoj i područnoj (regionalnoj) samoupravi (Narodne novine br. 33/01, 60/01-vjerodostojno tumačenje, 129/05, 109/07, 125/08, 36/09, 150/11, 144/12, 123/17, 98/19 i 144/20) te članka 32. i 108. Statuta Općine Gračac („Službeni glasnik Zadarske županije“ br. 11/13, „Službeni glasnik Općine Gračac“ br. 1/18, 1/20), Općinsko vijeće Općine Gračac na svojoj 28. sjednici održanoj 31. ožujka 2021. godine donosi

# STATUTARNU ODLUKU

# O IZMJENAMA I DOPUNAMA

# STATUTA OPĆINE GRAČAC

**Članak 1.**

U Statutu Općine Gračac („Službeni glasnik Zadarske županije“ br. 11/13, „Službeni glasnik Općine Gračac“ br. 1/18, 1/20), u članku 19. stavak 1. mijenja se i glasi:

„Referendum se može raspisati radi odlučivanja o prijedlogu o promjeni Statuta Općine, o prijedlogu općeg akta ili drugog pitanja iz djelokruga Općinskog vijeća, kao i o drugim pitanjima određenim zakonom.“.

**Članak 2.**

U članku 20. stavcima 1., 2. i 4. riječi „i njegovog zamjenika“ brišu se.

**Članak 3.**

U članku 21. stavku 3. riječi „i njegovog zamjenika“ brišu se.

**Članak 4.**

Članak 26. mijenja se i glasi:

„Zborovi građana mogu se sazvati radi izjašnjavanja građana o pojedinim pitanjima i prijedlozima iz samoupravnog djelokruga Općine Gračac te raspravljanja o potrebama i interesima građana od lokalnog značenja, u skladu sa zakonom i ovim Statutom.

Zbor građana saziva vijeće mjesnog odbora za cijelo područje ili za dio područja mjesnog odbora koje čini zasebnu cjelinu.

Zborove građana može sazvati i Općinsko vijeće te općinski načelnik, radi raspravljanja i izjašnjavanja građana o pitanjima od značenja za Općinu Gračac.

Kada zborove građana saziva Općinsko vijeće ili općinski načelnik, zborovi građana sazivaju se za cijelo područje ili za dio područja Općine Gračac, pojedina naselja ili dijelove naselja na području Općine, a mogu se sazvati i za cijelo područje ili za dio područja mjesnog odbora koji čini zasebnu cjelinu.

Prijedlog za traženje mišljenja iz stavka 3. ovog članka može dati jedna trećina vijećnika Općinskog vijeća.

Općinsko vijeće dužno je razmotriti prijedlog iz stavka 3. ovog članka u roku od 60 od dana zaprimanja prijedloga.

Zbor građana saziva predsjednik Općinskog vijeća u roku od 15 dana od dana donošenja odluke Općinskog vijeća. “.

**Članak 5.**

Članak 27. mijenja se i glasi:

„Odlukom o sazivanju zbora građana određuju se pitanja o kojima će se tražiti mišljenje od zbora građana, područje za koje se saziva te vrijeme u kojem se mišljenje treba dostaviti.

Mišljenje dobiveno od zbora građana obvezatno je za mjesni odbor, a savjetodavno za Općinsko vijeće i općinskog načelnika.

Za pravovaljano izjašnjavanje na zboru građana potrebna je prisutnost najmanje 5% birača upisanih u popis birača područja odnosno mjesnog odbora za čije područje je sazvan zbor građana.

Izjašnjavanje građana na zboru građana je javno, ako se na zboru građana većinom glasova prisutnih ne donese odluka o tajnom izjašnjavanju.

Odluke na zboru građana donose se većinom glasova prisutnih građana.

Način sazivanja, rada i odlučivanja na zboru građana detaljnije će se urediti posebnom odlukom Općinskog vijeća.“.

**Članak 6.**

Članak 28. mijenja se i glasi:

„Građani imaju pravo predlagati Općinskom vijeću donošenje općeg akta ili rješavanja određenog pitanja iz djelokruga Općinskog vijeća te podnositi peticije o pitanjima iz samoupravnog djelokruga Općine, u skladu sa zakonom i ovim Statutom.

O prijedlogu i peticiji iz stavka 1. ovoga članka Općinsko vijeće mora raspravljati ako ga potpisom podrži najmanje 10% od ukupnog broja birača u Općini Gračac te dati odgovor podnositeljima najkasnije u roku od tri mjeseca od zaprimanja prijedloga.

Način podnošenja prijedloga i peticija, odlučivanje o njima i druga pitanja uredit će se posebnom odlukom Općinskog vijeća.“.

**Članak 7.**

U članku 29. stavak 3. mijenja se i glasi:

„Ostvarivanje prava iz stavka 1. ovog članka osigurava se ustanovljavanjem knjige pritužbi, postavljanjem sandučića za predstavke i pritužbe, neposrednim komuniciranjem s ovlaštenim predstavnicima tijela Općine, a predstavke i pritužbe mogu se podnijeti i elektroničkim putem.“.

**Članak 8.**

U članku 37. stavak 5. mijenja se i glasi:

„Vijećnik ima pravo na opravdani izostanak s posla radi sudjelovanja u radu predstavničkog tijela i njegovih radnih tijela, sukladno sporazumu s poslodavcem.“.

**Članak 9.**

U članku 39. iza stavka 7. dodaju se stavci 8. i 9. koji glase:

„Vijećniku kojeg je općinski načelnik imenovao za privremenog zamjenika općinskog načelnika, mandat miruje po sili zakona od dana kada je općinski načelnik onemogućen obavljati svoju dužnost zbog odsutnosti ili drugih razloga spriječenosti.

Iznimno, ograničenje iz stavka 7. ovoga članka ne primjenjuje se u slučaju nastavljanja obnašanja dužnosti vijećnika kojemu je mandat mirovao zbog razloga utvrđenog stavkom 8. ovoga članka.“.

**Članak 10.**

U članku 51. stavak 1. se briše.

**Članak 11.**

Članak 52. mijenja se i glasi:

„Ako za vrijeme trajanja mandata općinskog načelnika nastupe okolnosti zbog kojih je općinski načelnik onemogućen obavljati svoju dužnost zbog duže odsutnosti ili drugih razloga spriječenosti, općinskog načelnika zamijenit će privremeni zamjenik kojeg će imenovati općinski načelnik na početku mandata iz reda pripadnika srpske nacionalne manjine ili iz reda članova Općinskog vijeća.

Odluku o imenovanju privremenog zamjenika iz reda članova Općinskog vijeća općinski načelnik može promijeniti tijekom mandata.

Zamjenik općinskog načelnika iz reda pripadnika srpske nacionalne manjine ili član Općinskog vijeća iz stavka 1. ovog članka je privremeni zamjenik općinskog načelnika koji zamjenjuje općinskog načelnika za vrijeme trajanja duže odsutnosti ili drugih razloga spriječenosti zbog kojih je općinski načelnik kojemu mandat nije prestao onemogućen obavljati svoju dužnost.

Privremeni zamjenik ovlašten je obavljati samo redovne i nužne poslove kako bi se osiguralo nesmetano funkcioniranje Općine.

Privremeni zamjenik za vrijeme zamjenjivanja općinskog načelnika ostvaruje prava općinskog načelnika.“.

**Članak 12.**

Članak 53. mijenja se i glasi:

„Općinski načelnik i zamjenik općinskog načelnika iz reda pripadnika srpske nacionalne manjine odlučit će hoće li dužnost na koju su izabrani obavljati profesionalno, sukladno zakonu.“.

**Članak 13.**

Članak 54. mijenja se i glasi:

„Mandat općinskog načelnika i zamjenika općinskog načelnika iz reda pripadnika srpske nacionalne manjine prestaje po sili zakona:

* danom dostave pisane ostavke sukladno pravilima o dostavi propisanim Zakonom o općem upravnom postupku,
* danom pravomoćnosti sudske odluke o oduzimanju poslovne sposobnosti,
* danom pravomoćnosti sudske presude kojom je osuđen na bezuvjetnu kaznu zatvora u trajanju dužem od jednog mjeseca,
* danom prestanka prebivališta na području Općine,
* danom prestanka hrvatskog državljanstva i
* smrću.

Pročelnik upravnog tijela nadležnog za službeničke odnose će u roku od 8 dana obavijestiti Vladu Republike Hrvatske o prestanku mandata općinskog načelnika radi raspisivanja prijevremenih izbora za novoga općinskog načelnika.

Ako prije isteka mandata prestane mandat zamjeniku općinskog načelnika iz reda pripadnika srpske nacionalne manjine, raspisat će se prijevremeni izbori za zamjenika iz reda pripadnika srpske nacionalne manjine.

O svim promjenama tijekom mandata općinskog načelnika i zamjenika općinskog načelnika izabranog iz reda pripadnika srpske nacionalne manjine, pročelnik upravnog tijela nadležnog za službeničke odnose u Općini Gračac dužan je bez odgode obavijestiti tijelo državne uprave nadležno za lokalnu i područnu (regionalnu) samoupravu.“.

**Članak 14.**

U članku 55. riječi „i zamjenika“ brišu se.

**Članak 15.**

U članku 92. stavak 2. mijenja se i glasi:

„Ako se proračun za sljedeću proračunsku godinu ne može donijeti u propisanom roku, Općinsko vijeće na prijedlog općinskog načelnika ili povjerenika Vlade Republike Hrvatske te drugog ovlaštenog predlagatelja utvrđenog Poslovnikom Općinskog vijeća donosi odluku o privremenom financiranju na način i postupku propisanim zakonom i to najduže za razdoblje od prva tri mjeseca proračunske godine.“.

**Članak 16.**

Iza članka 92. dodaje se članak 92. a koji glasi:

„Članak 92.a

Ako do isteka roka privremenog financiranja nije donesen proračun, a općinski načelnik je onemogućen u obavljanju svoje dužnosti, financiranje se obavlja izvršavanjem redovnih i nužnih rashoda i izdataka temeljem odluke o financiranju nužnih rashoda i izdataka koju donosi Općinsko vijeće na prijedlog privremenog zamjenika općinskog načelnika iz članka 52. ovoga Statuta.“.

**Članak 17.**

U članku 94. iza stavka 2. dodaje se stavak 3. koji glasi:

„Općina Gračac će, u skladu s odredbama zakona kojim se uređuje planiranje, izrada, donošenje i izvršavanje proračuna te uputama i drugim aktima ministarstva nadležnog za financije, na svojim mrežnim stranicama objaviti informacije o trošenju proračunskih sredstava tako da su informacije lako dostupne i pretražive.“.

**Članak 18.**

Osoba zatečena na dužnosti zamjenika općinskog načelnika u trenutku stupanja na snagu Zakona o izmjenama i dopunama Zakona o lokalnoj i područnoj (regionalnoj) samoupravi (NN 144/20) nastavlja s obnašanjem dužnosti do isteka tekućeg mandata.

Ova Statutarna odluka o Izmjenama i dopunama Statuta Općine Gračac stupa na snagu osmog dana nakon objave u „Službenom glasniku Općine Gračac“, osim članaka 2., 3., 9., 11., 13., 14. i 16. koji stupaju na snagu na dan stupanja na snagu odluke o raspisivanju prvih sljedećih redovnih lokalnih izbora za članove predstavničkih tijela jedinica lokalne i područne (regionalne) samouprave te općinske načelnike, gradonačelnike i župane.

**PREDSJEDNIK:**

**Tadija Šišić, dipl. iur.**